HU Az Európai Unió Hivatalos Lapja C 64/19

Módosítás iránti kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 64/15

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

MÓDOSÍTÁS IRÁNTI KÉRELEM A 9. CIKK ALAPJÁN

„PROVOLONE VALPADANA”

EK-sz.: IT-PDO-0217-0021-27.01.2010

OEM ( X ) OFJ ( )

1. A termékleírás módosítással érintett szakaszcímei:

—  A termék elnevezése — A termék leírása — Földrajzi terület —  A származás igazolása — Az előállítás módja —  Kapcsolat a földrajzi területtel — Címkézés — Nemzeti előírások —  Egyéb (kérjük, határozza meg)

2. A módosítás típusa:

—  Az egységes dokumentum vagy az összefoglaló lap módosítása — Azon bejegyzett OEM vagy OFJ leírásának módosítása, amely esetében sem az egységes dokumentumot, sem az összefoglalót nem tették közzé —  A leírás oly módon történő módosítása, amely nem teszi szükségessé a közzétett egységes dokumentum módosítását (510/2006/EK rendelet 9. cikkének (3) bekezdése) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (az 510/2006/EK rendelet 9. cikkének (4) bekezdése)

3. Módosítás(ok):

Az 1993. augusztus 21-i miniszterelnöki rendelet 3. cikke, amelynek értelmében bevezetésre került a „Provolone Valpadana” eredetmegjelölése, a Bizottsághoz benyújtott dokumentációval együtt alkotja a termékleírás szövegét, amelynek alapján az 1107/96/EK rendelet szerint az eredetmegjelölés közösségi jóváhagyása megtörtént.

Az akkor összeállított termékleírásokhoz hasonlóan, a vonatkozó szöveg összeállítása ez esetben sem volt egységes, ezenkívül egyes előállítási szakaszok részletessége nem volt kielégítő – ennélfogva az 1993-ban benyújtott dokumentáció több, a 2081/92/EGK rendelet 4. cikkében foglalt számos pontnak megfelelő előírást tartalmazott, következésképp kezdettől fogva látszott, hogy szükség van egy, a felhasználók, valamint az ellenőrző szervek számára egyaránt átlátható és hasznos, nem leíró jellegű rendelkező részre.

Ennélfogva pontosításra kerültek egyes előállítási szakaszok, meghatározásra kerültek azok a paraméterek, amelyekkel lehetővé válik a szükséges adatok számszerű meghatározása, továbbá részletesen ismertetésre került a szarvasmarhák takarmányozása.

Ebből eredően szükséges meghatározni pl. azt, hogy a tejet a fejéstől számított több mint 60 óra elteltével nem lehet összegyűjteni, illetve annak a ténynek az egyértelműbb tisztázására vonatkozó igény, hogy az előállításban milyen fontos szerepet játszanak az őshonos tejsavbaktérium-kultúrák.

3.1. A termék leírása:

1. A tömegek osztályozása a megfelelő érlelési időszakok meghatározásával történik, és megszűnt a legkisebb tömeg és a legnagyobb tömeg fogalma. A kezdetben meghatározott, a tömegre vonatkozó előírások nem bizonyultak megfelelőnek az időközben jelentősen megváltozott piaci helyzethez képest. A tömeggel kapcsolatos hivatkozások megszüntetése ezenfelül szoros összefüggésben van az érlelés pontosabb körülírásával, valamint az édes és csípős típusok pontosabb meghatározásával.

2. A darabolást követően csomagolásra kerülő, édes típusnak az előírások szerint nincs kérge. A forma kéreg nélkül közvetlenül felhasználható, anélkül, hogy előzetes tisztítási eljárásnak kellene alávetni, ez tehát megkönnyíti a vágás és csomagolás műveleteit.

3. Bevezetésre került a legmagasabb víztartalom előírása – ennek meghatározása jelentős gyártási megkötés, tekintve, hogy olyan paraméterek betartását írja elő a vállalkozások számára, amelyek hiánya esetén a sajt előállítása könnyen összekeverhető lenne egy átlagos, formázott sajttészta technológiával készült sajttal, vagy akár egy scamorza típusú sajttal is.

4. Pontosításra került, hogy a zsírtartalom a szárazanyagban legalább 44 %, és legfeljebb 54 % lehet. Erre a pontosításra azért volt szükség, mert az 1993-ban készült termékleírásban a szárazanyagban meglévő zsírtartalomra vonatkozólag mindössze egy érték került meghatározásra, az előállítási folyamathoz kapcsolódó egyes változók hatásának figyelmen kívül hagyásával. A javasolt – a tejipar és a tejtermékek tényleges gyártási körülményeihez igazított – tartomány meghatározását olyan technikai szempontok indokolják, mint a tej kémiai összetételének évszakonkénti változásai fehérje- és zsírtartalom szempontjából, valamint a sajt összetételének lehetséges változásai az érlelés során.

3.2. Előállítási terület:

Két újabb településsel: Trento önálló megye Nogaredo és Nomi településeivel került kiegészítésre. A két szóban forgó település mindig is része volt az előállítási területnek, amely egységes és egybefüggő, amint az az aktához benyújtott térképekről is megállapítható. Annak következtében, hogy az 1993. augusztus 21-i miniszterelnöki rendeletben Nogadero és Nomi települések tévedésből nem szerepelnek, a földrajzi terület indokolatlanul megszakadna, az 1994-es keltezésű, az Európai Bizottsághoz korábban benyújtott dokumentációban feltüntetett adatokhoz képest.

Közölni kívánjuk továbbá, hogy az 1993. augusztus 21-i miniszterelnöki rendelet 2. cikkében felsorolt, korábban Milano megyéhez tartozó települések jelenleg az 1990. június 8-i 142 sz. törvényt (63. cikk) végrehajtó, 1992. március 6-i 251. számú törvényerejű rendelet értelmében létrehozott Lodi megyéhez tartoznak. Következésképp intézkedtünk a termékleírás módosításáról.

3.3. Az előállítás módja:

Az egyéb szempontok vonatkozásában az alábbi pontosításokat tesszük:

1. Meghatározásra került, hogy a „Provolone Valpadana” nyers teljes tehéntejből készül, amelyet az édes típus előállításához legfeljebb a pasztőrözés mértékéig hőkezelésnek, a csípős típus előállításához pedig termizálásnak vetnek alá. A hőkezelést már az OEM bejegyzése előtt is alkalmazták, célja a termék egészséges voltának biztosítása, a kórokozók, illetve a sajtkészítés gátló baktériumok megsemmisítése, az érlelési eljárásnak a termékre jellemző mikroorganizmusokkal történő lefolytatása, valamint a sajt élvezeti értékének, probiotikumtartalmának és tápértékének javítása. Az édes típusú sajthoz előírt hőkezelési eljárás (pasztörizálás: a sajttej 15 másodpercig tartó, 72 °C-on történő hőntartása – negatív foszfatáz-próba) lehetséges, amennyiben a nyersanyagban jelentős fertőzés-megelőzésre van szükség, tekintettel arra, hogy a sajt rövid érlelést követően forgalomba kerül. A csípős típusú sajt esetében előírt hőkezelés (termizálás: a sajttej 5–10 másodpercig tartó, legfeljebb 55 °C-on történő hőntartása – pozitív foszfatáz-próba) alig változtatja meg a tej organoleptikus (érzékszervi) és minőségei jellemzőit, mivel a csípős „Provolone Valpadana” érlelési folyamata meggátolja a rendellenes erjedési folyamatokat, és megsemmisít minden egyéb szennyező mikroorganizmust.

2. Meghatározásra került a koaguláció szakasza. A „Provolone Valpadana” sajtnak kétféle típusa van (édes és csípős), ennélfogva meghatározásra került a tejoltó alkalmazásának módja, amiből a két típus közötti különbségek adódnak;

3. Pontosításra került a megkeményedés szakasza. A forma gyorsabb kihűlését biztosító, hideg vagy hűtött vízbe mártás fázisa nélkülözhetetlen tényezővé vált, mert így elkerülhető a sajt kellemetlen késői puffadása;

4. Meghatározásra került a szárítás művelete. A sajt késői puffadásának elkerülése érdekében a szárítás szerepe sem elhanyagolható.

5. Az érlelés időtartamának módosítása során csökkentésre került a minimális érlelési idő, mivel egyáltalán nem lehet figyelmen kívül hagyni, hogy a kereskedelmi igények kielégítésére kisebb sajtformákat kell gyártani, amelyeknek, éppen méretüknél fogva rövidebb érlelési idő is elegendő. A minimális érlelési idő 30 napról 10 napra történő csökkentése valójában azért vált szükségessé, mert ezáltal figyelembe vettük, hogy a kisebb (legfeljebb 6 kg-os) sajtformáknál az organoleptikus (érzékszervi) tulajdonságok már a feltüntetett rövidebb időtartam lejártakor megvannak. Valójában az előírt érlelési idő elteltével már érezhetők eltérések a sajt, és egyes általános termékek (formázott sajttészták) között, tehát a termék kínálható a piacon, mint egyedi, más termékkel nem összetéveszthető tulajdonságokkal bíró sajt.

6. Bevezetésre került annak a lehetősége, hogy az érlelési folyamat során a „Provolone Valpadana” formákat felületkezeléssel óvják meg a felületi penészgombák és atkák megjelenésétől. A kezelések során a sajtformák felületét gombaölőszert tartalmazó anyagokkal, műanyag vagy paraffin csomagolóanyaggal vonják be. Ezek az anyagok teljes egészében befedik ugyan a terméket, mégis engedik lélegezni a sajtot, és nem avatkoznak be annak természetes érési folyamataiba.

3.4. Címkézés:

1. Részletezésre kerül a termék jelölése és külalakja, annak forgalomba kerülésekor. Erre a módosításra azért volt szükség, hogy a fogyasztók pontosabban körülírt és precízebb tájékoztatást kapjanak a termékről.

EGYSÉGES DOKUMENTUM

A TANÁCS 510/2006/EK RENDELETE

„PROVOLONE VALPADANA”

EK-sz: IT-PDO-0217-0021-27.01.2010

OFJ ( ) OEM ( X )

1. Elnevezés:

„Provolone Valpadana”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

1.3. osztály: Sajtok

3.2. A termék leírása, amelyre az 1. pontban található elnevezés vonatkozik:

„Félkemény, a fejéstől számított 60 órán belül összegyűjtött, természetes erjesztősav-tartalmú nyers, teljes tehéntejből készült formázott sajttésztájú sajt, amely az alábbi kezeléseknek vethető alá:

— az édes típus esetében – hőkezelés, legfeljebb a pasztőrözés mértékéig;

— a csípős típus esetében – termizálás”.

A sajt érlelésének időtartama az alábbiak szerint változhat:

— 6 kg-ig: minimális érlelési idő 10 (tíz) nap;

— 6 kg fölött: minimális érlelési idő 30 (harminc) nap;

— 15 kg fölött, csak a csípős típus esetében: minimális érlelési idő 90 (kilencven) nap;

— 30 kg fölött P.V.S. jelöléssel ellátott, csípős típus esetén: az érlelés időtartama 8 hónapnál hosszabb.

A sajt lehet füstölt is.

Tömege a formájától függően változhat.

A sajt formája különböző lehet: szalámi, sárgadinnye, csonka tölcsér, körte, akár gömb alakú fejjel (flaska); felszínén lehetnek kisebb bemélyedések, amelyek a tartózsinórok nyomán keletkeztek.

A sajt kérge sima, vékony, halványsárga, aranyos színű, olykor sárgásbarna. Engedélyezett, hogy a darabolást követően csomagolásra kerülő, édes típusnak ne legyen kérge.

A sajttészta általában tömör, és elszórtan kisebb buborékok lehetnek benne; a rövid érlelésű sajt esetében kisebb, a hosszú érlelésű sajt esetében nagyobb mértékű repedezettség megengedett; a sajttészta színe általában szalmasárga.

A sajt íze három hónapnál nem hosszabb érlelési időtartam esetén zamatos, három hónapnál hosszabb érlelési idő, illetve kecskéből és/vagy bárányból származó tejoltó alkalmazása esetén erőteljes és csípősbe hajló.

A sajt maximális víztartalma:

— legfeljebb 46 %-os lehet az édes, és a legfeljebb 6 kg-os csípős típusú sajtformák esetén,

— legfeljebb 43 %-os lehet a 6 kg-nál nehezebb, csípős típusú sajtformák esetén.

A zsírtartalom a szárazanyagban legalább 44 %, és legfeljebb 54 % lehet.

3.3. Nyersanyagok (kizárólag feldolgozott termékek esetén):

Tej, tejoltó, só

3.4. Takarmány (kizárólag állati eredetű termékek esetén):

A tejelő tehenek alaptakarmányozása legalább 50 %-ban az előállítási területről származó, (természetes és tartósított) takarmánnyal, táppal és koncentrált táppal történik, amelyet a tejelő tehenek, a szárazon álló állatok és a hét hónaposnál idősebb üszők esetében alkalmaznak. A napi adagon belül a takarmányok szárazanyagának legalább 75 %-a a sajt előállítási területén termelt takarmányokból származik. Az engedélyezett takarmányok a következők: állandó vágy váltott legelőkről származó friss szálastakarmány, takarmányesszenciák, takarmányesszenciák mezőn történő kiszárításával nyert széna, gabonaszalma, silózott takarmány, vágott takarmány, siló széna. Az engedélyezett tápok a következők: gabonafélék és származékaik, kukoricakásák, olajos magvak és származékaik, gumók és gyökerek, dehidratált szálastakarmányok, cukoripari származékok, többek között melasz és/vagy származékai, csak technológiai adalékanyagokként és étvágygerjesztőként, legfeljebb a szárazanyag napi adagjának 2,5 %-áig. Engedélyezettek ezenkívül: hüvelyesek magvai, szárított szentjánoskenyér és származékai, zsiradékok, az érvényes jogszabályok által engedélyezett ásványi anyagok és adalékanyagok, úgymint az érvényes jogszabályok által engedélyezett vitaminok, nyomelemek, aminosavak, aromaanyagok, antioxidánsok, azzal a kitétellel, hogy az antioxidánsok és aromaanyagok közül csak természetes vagy természetazonos anyagok engedélyezettek. Az előkeverékekhez segédanyagaként használható még inaktivált sörélesztő.

3.5. Az előállítás azon műveletei, amelyeket a meghatározott földrajzi területen kell végrehajtani:

Az előállítás valamennyi szakaszának a meghatározott földrajzi területen kell végbemennie.

3.6. A szeletelésre, aprításra, csomagolásra stb. vonatkozó egyedi szabályok:

—

3.7. A címkézésre vonatkozó egyedi szabályok:

Valamennyi egész sajtformán, megfelelő, sérthetetlen (fém, műanyag) hordozófelületen rajta kell lennie a „Provolone Valpadana” oltalom alatt álló eredetmegjelölés logójának.

A márkajelölést a sajtformákon, azoknak az érlelőraktárakban történő elhelyezésekor kell feltüntetni.

A „Provolone Valpadana” sajt, az egész formák kereskedelmi forgalomba kerülése előtt, egyedileg megjelölhető papírcsíkokkal, címkékkel, tasakokkal vagy ezekkel egyenértékű anyagokkal. A felsorolt egyedi jelölések mindegyikén kötelező a logó feltüntetése, és a „Provolone Valpadana” oltalom alatt álló eredetmegjelölés rövidítések nélküli kiírása, legalább akkora méretben, mint a kereskedelmi márkajelzés hatodrésze, ez alól a 6 kg-nál nem nagyobb tömegű sajtformák képeznek kivételt.

Tintás festékkel történő jelölés esetén a fent meghatározott korlátozások figyelembevételével, a „Provolone Valpadana” megjelölést mindenképpen fel kell tüntetni, azonban a termék logójának feltüntetése nem kötelező.

Az érlelés nyolcadik hónapjának befejeztével, kizárólag a csípős típusú Provolone Valpadana birtokosai kérhetik a „P.V.S.” jelölés – a „Provolone Valpadana Stagionato” (érlelt Provolone Valpadana) rövidítésének – beleégetését a formákba. A fent említett márkajelzést csak akkor lehet a sajton elhelyezni, ha a sajt – birtokosának kifejezett kérésére – szakemberek által lefolytatott és felügyelt technikai vizsgálaton esik át, melynek költségeit szintén a sajt birtokosa viseli. A válogatás során vizsgálatnak vetik alá a sajtformák külsejét (nem lehetnek rajta kitüremkedések, és ütögetésre egyenletes hangot kell kiadnia), a sajttészta szerkezetét (repedezett, buborékmentes és nem rugalmas sajttészta a megfelelő), színét (szalmasárgába hajló fehér), ízét (érezhetően csípős, de nem sós) és aromáját (intenzív, a sajt illatával kevert).

A fogyasztóknak szánt termék csomagolásán, az alkalmazott csomagolóanyag méretével arányosan fel kell tüntetni az eredetmegjelölést tartalmazó logót, oly módon, hogy az legalább a csomagoláson rendelkezésre álló hely 10%-át elfoglalja. A „Provolone Valpadana” eredetmegjelölést azonos betűtípussal kell feltüntetni. Az „Oltalom alatt álló eredetmegjelölés” jelzés a közösségi szimbólummal is helyettesíthető.

A logó alkalmazható egyszínnyomásos változatban is.

4. A földrajzi terület tömör meghatározása:

Cremona, Brescia, Verona, Vicenza, Rovigo, Padova, Piacenza megyék egész területe, valamint Bergamo, Mantova, Lodi megyék és Trento önálló megye szomszédos települései, amelyek együttesen egybefüggő földrajzi területet alkotnak.

5. Kapcsolat a földrajzi területtel:

5.1. A földrajzi terület sajátosságai:

A termék előállítási területét a Pó-síkság egy része alkotja, ahol jó takarmány terem, nagy mennyiségű tej áll rendelkezésre, és az éghajlati viszonyok kifejezetten kedvezőek a tejelő tehenek tenyésztéséhez. Ezek a környezeti tényezők határozták meg a „Provolone Valpadana” előállításához szükséges előfeltételeket a földrajzi területen.

A „Provolone Valpadana” egy formázott sajttésztából készült sajt – ez a sajttípus, bár délről ered, a Pó síkság-menti, technikai ismeretekben bővelkedő, és alapanyagot sem nélkülöző sajtgyártásnak köszönhetően, az északi vidékeken is meghonosodott. A „Provolone Valpadana” előállításában különösen fontos az előző megmunkálásból visszamaradt savó, mint természetes oltóanyag használata; a területen lévő sajtkészítők szaktudása, amellyel a különféle, bárányból, kecskéből és borjúból származó tejoltókat használják; valamint a sajttészta formázása során tanúsított kézügyességük és szakértelmük.

5.2. A termék sajátosságai:

A „Provolone Valpadana” íze három hónapnál nem hosszabb érlelési időtartam esetén zamatos, három hónapnál hosszabb érlelési idő, illetve a felhasznált tejoltó típusától függően erőteljes és csípősbe hajló. A „Provolone Valpadana” formái lehetnek szalámi, sárgadinnye, csonka tölcsér vagy körte alakúak, és van köztük 30 kg-ot meghaladó tömegű is. A sajttészta tömör, de nem száraz, szemben a dél-olaszországi formázott sajttésztájú sajtokkal, amelyek kisméretűek, és ennélfogva csak kiszáradás útján tudnak beérni és csípőssé válni, ami által reszelni való sajt lesz belőlük.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

Az előállítási területen már a XIX. század második felében is készítettek „Provolone Valpadana” sajtot, és bár a formázott sajttészta tipológiájába tartozó sajtok előállítása délről származik, a XX. században már Észak-Olaszországban is jellemző termék volt, amint azt Besana (1916) és Fascetti (1923) művei is tanúsítják.

A „Provolone Valpadana”-gyártás elterjedésének kétségkívül kedvezett a Pó síkság-menti gyártók felkészültsége, amelyre az idők során szert tettek a sajtgyártás technikáinak terén, köszönhetően annak, hogy tejelő tehenek tenyészésére különösen alkalmas tulajdonságokkal bíró földrajzi területen jelentős mennyiségű feldolgozásra alkalmas tej állt rendelkezésre. A „Provolone Valpadana” előállítására jellemző módszerek között van az előző megmunkálásból visszamaradt savó, mint oltóanyag használata a következő sajtkészítéshez. Valójában ez a módszer mind a terület, mind pedig a „Provolone Valpadana” előállítása szempontjából meghatározó, tekintve hogy a sajtgyártásban ritkán használják. Az előállítási technika fejlődése hatással volt a termék néhány kereskedelmi jellemzőjére, például a sajtformák alakjára és méreteire, de ettől a „Provolone Valpadana” alapvető tulajdonságai változatlanok maradtak. A „Provolone Valpadana” sajtformák különböző formái és méretei a földrajzi területen élő sajtkészítők azon tökéletesített tudásának eredményeként alakultak ki, amelyekkel olyan képlékennyé teszik a sajttésztát, hogy az különféle, akár nagyobb méretű formákban is megmunkálható legyen. Ezek a kereskedelmi jellemzők az előállítási területhez társíthatók, mivel ezen a földrajzi területen fejlesztették ki, és adták tovább őket generációk óta. Ezenkívül az, hogy a sajtnak kétféle típusa is létezik – édes és csípős –, a sajtkészítők leleményességét dicséri, amellyel, különféle tejoltók használatával, a hasonló előállítási folyamatok alkalmazásával készített „Provolone Valpadana”, kisebb formákban és rövidebb érlelési idő után jellemzően zamatos sajtot, jelentős tömegű formákban és hosszabb érlelési idő után pedig csípős sajtot tudnak készíteni, amelynek sajttésztája tömör, de sosem annyira száraz, hogy reszelt sajtként kelljen felhasználni, mint a legjellegzetesebb dél-olaszországi formázott sajttésztájú sajtokat.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése)

Ez a közigazgatási szerv megindította a „Provolone Valpadana” oltalom alatt álló eredetmegjelölésének módosítási iránti kérelmére vonatkozó, az 510/06/EK rendelet 5. cikkének (5) bekezdésében taglalt nemzeti kifogásolási eljárást, a kérelemnek az Olasz Köztársaság 291. számú, 2009. december 15-iHivatalos Közlönyében történt közzétételével.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (http://www.politicheagricole.it), (a képernyő jobb oldalán felül) a „Qualità e sicurezza” (Minőség és biztonság) címszóra, majd a „Disciplinari di Produzione all'esame dell’UE” („Uniós vizsgálatnak alávetett termékleírások”) menüpontra kattintva.

(1) HL L 93., 2006.3.31., 12. o.